RESOLUCIÓN do 30 de xullo de 2008 pola que se convoca un curso de autocad para elaboración de atestados e dispositivos de tráfico, que se desenvolverá a través da internet.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 07/08/2008

Dentro das actividades programadas para o ano 2008, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a realización dun curso de autocad para elaboración de atestados e dispositivos de tráfico, que se desenvolverá a través de internet, que deberá desenvolverse conforme as seguintes bases:
Obxectivos.
1. Perfeccionarse nos coñecementos de expresión gráfica.
2. Especializarse no manexo de paquetes de deseño para a confección de atestados ou informes.
3. Adoptar técnicas automatizadas para a representación gráfica nos informes.
Destinatarias/os.
-O curso vai dirixido ao persoal das forzas e corpos de seguranza en xeral, tendo preferencia o persoal das policías locais e da policía autonómica que non fixeran ningún curso a través desta modalidade.
Inscrición.
A inscrición será totalmente gratuíta.
Prazas e selección.
Ata 50 prazas, que serán outorgadas por rigorosa orde de entrada de solicitudes, tendo en conta o disposto na alínea de destinatarias/os.
Solicitudes.
1. O persoal que desexe participar neste curso deberá presentar, cuberta con letra moi clara, a instancia que figura no anexo, ou o formulario de inscrición que estará operativo na páxina web da academia. Necesariamente terá que indicarse unha conta de correo electrónico.
Todas aquelas persoas que formalicen a solicitude de participación deberán inscribirse como alumna/o na plataforma de formación en liña da academia, á que se accede a través da web
http://agasp.xunta.es
na alínea de formación en liña.
Calquera continxencia para formalizar a inscrición na aula de formación en liña será atendida a través do teléfono 886 20 61 07, das 9.00 ás 14.00 horas.
2. O prazo para a presentación de instancias rematará o día 15 de setembro ás 14.00 horas.
3. As solicitudes de participación deberán enviarse á Academia Galega de Seguridade Pública, a través do fax: 886 20 61 22; tamén poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Listaxe de solicitudes admitidas.
A listaxe farase pública o día 17 de setembro a partir das 14.00 horas, no taboleiro de anuncios da Academia Galega de Seguridade Pública e na páxina web
http://agasp.xunta.es.
As persoas comprendidas na listaxe de admitidos terán de prazo ata as 9.00 horas do día 19 de setembro, para acceder á plataforma de formación en liña da academia e inscribirse no curso.
Rematado este prazo, as persoas seleccionadas non inscritas perderán o dereito a participar no curso, e a academia procederá a cubrir as vacantes coa listaxe das reservas, segundo a orde correspondente. Esta inscrición faraa a academia e comunicaráselle por correo electrónico á persoa interesada.
Datas.
O curso realizarase desde o 22 de setembro ao 4 de novembro e terá unha valoración de carga horaria de 60 horas lectivas.
Contido.
Parte teórica: funcionalidades do programa autocad.
Parte práctica: cada semana exixirase a resolución de dous traballos que deberán enviarse ao profesorado para a súa avaliación antes das 21.00 horas dos venres.
Esixencias.
-O alumnado participante, utilizando as funcionalidades para o deseño do programa de autocad, deberá realizar os informes técnicos que se exixen en cada actividade, coidando de que o resultado recolla todas e cada unha das medidas indicadas, requisito indispensable para ser avaliado.
-O alumnado terá que axustarse en todo momento ao calendario que establece a convocatoria do curso para a formalización dos traballos e casos prácticos. Non se permitirá o envío de ningún dos traballos fóra do prazo establecido.
-A non formalización dalgún dos traballos implicará a baixa do/a alumno/a no curso.
-Os casos prácticos serán avaliados de 0 a 10 puntos, establecéndose en 5 puntos a superación destes. Os que non acaden esta puntuación mínima causarán baixa no curso.
-As cualificacións estarán expostas na páxina do curso antes das 9.00 horas do luns seguinte, co obxecto de que aqueles alumnos/as que superaran as probas poidan comezar co seguinte módulo.
Requirimentos técnicos mínimos para os equipos dos alumnos.
As persoas con interese en desenvolver esta actividade formativa deberán dispor do programa autocad, versión 2000 ou superior, para poder traballar desde os seus propios equipos.
Os requirimentos técnicos para usar a web dos cursos da Agasp (baseada nunha ferramenta de aprendizaxe electrónica ou e-learning) son de nivel básico:
Hardware.
A configuración mínima dun PC doméstico (en xeral, calquera con menos de cinco anos) é suficiente.
Software.
Calquera navegador web actual (de versión recente) sobre calquera sistema operativo de uso común, e o programa autocad na versión 2000 ou superior.
Por exemplo:
-En windows pódense empregar o Mozilla Firefox, o Opera ou o Internet Explorer.
-En Linux pódese empregar o Firefox, o Konqueror ou o Opera.
Comunicacións.
Para acceder á estrutura de xestión do curso abonda unha conexión de baixa velocidade (por exemplo: unha conexión telefónica con módem a 40 Kbps permite interactuar comodamente coa ferramenta de xestión do curso).
Certificacións do curso.
Establécense dous tipos de certificados, coa seguinte esixencia:
* Certificado de participación: para aqueles alumnos/as que participen activamente no curso e resolvan satisfactoriamente os seis exercicios prácticos segundo a cualificación indicada.
* Certificado de aproveitamento: realización dunha proba práctica o día 4 de novembro ás 17.30 horas na aula de informática da Agasp, consistente nun ou dous exercicios prácticos. Só poderán participar o alumnado con dereito ao certificado de participación.
Calendario para a presentación das actividades prácticas.
Actividade		 Data límite presentación
Traballo guiado e caso práctico nº 1	Ata as 21.00 horas do día 			 26 de setembro
Traballo guiado e caso práctico nº 2	Ata as 21.00 horas do día 			 3 de outubro
Traballo guiado e caso práctico nº 3	Ata as 21.00 horas do día 			 10 de outubro
Traballo guiado e caso práctico nº 4	Ata as 21.00 horas do día 			 17 de outubro
Traballo guiado e caso práctico nº 5	Ata as 21.00 horas do día 			 24 de outubro
Traballo guiado e caso práctico nº 6	Ata as 21.00 horas do día 			 31 de outubro
Incompatibilidade.
A participación neste curso resultará incompatible coa admisión do alumno noutra actividade da Agasp que se desenvolva por internet ou en edicións anteriores desta mesma temática.
Modificacións.
A Academia Galega de Seguridade Pública poderá modificar o desenvolvemento normal do curso para adaptalo ás necesidades da Administración e ás continxencias que poidan xurdir.
A Estrada, 30 de xullo de 2008
P.S. (Disposición primeira, Orde 31 de xaneiro
de 2008, DOG nº 23 do 1 de febreiro)
María Isabel Durántez Gil
Directora xeral de Interior
Ver referencia pdf "15200D008P021.PDF"